উল্লিখিত উদ্ধৃতি পাঠে বোঝা যায় যে, তৎকালীন স্বৈরসরকার চায়নি পূর্ব পাকিস্তানে চলচ্চিত্র-সংস্কৃতির বিকাশ ঘটুক। এ-বাধা অতিক্রম করার জন্য তখনই কিন্তু চলচ্চিত্র সংসদকর্মীরা একত্র হওয়ার প্রয়োজন অনুভব করেন। ধ্রুপদীর ওই সম্পাদকীয়তেই লেখা হয়, ‘এই অসুবিধাগুলো অবশ্য একক প্রচেষ্টায় দূরীভূত হবার নয়। এর জন্যে দরকার সম্মিলিত প্রয়াস ও দেশভিত্তিক আন্দোলন। আর এ সমবেত প্রচেষ্টার রূপায়ণ সম্ভব একমাত্র চলচ্চিত্র সংসদ ফেডারেশন গঠনের মাধ্যমে। ফেডারেশনের কার্যাবলীর বিশাল ব্যাপ্তি চলচ্চিত্র সংসদ আন্দোলনের পথ সুগম করতে সাহায্য করে। …আমরা চাই চলচ্চিত্রের কণ্ঠরোধের বিরুদ্ধে তীব্র আন্দোলন গড়ে উঠুক।’১৭